**OBRAZLOŽENJE**

**Nacrt prijedloga Pravilnika o provedbi postupaka jednostavne nabave**

Grad Zadar javni je naručitelj i obveznik je primjene Zakona o javnoj nabavi („Narodne novine“, broj 120/16 i 114/22) – u daljnjem tekstu: ZJN 2016.

ZJN 2016 utvrđuju se pravila o postupku javne nabave koji provodi javni ili sektorski naručitelj, ili drugi subjekt u slučajevima određenim Zakonom, radi sklapanja ugovora o javnoj nabavi robe, radova ili usluga, okvirnog sporazuma te provedbe projektnog natječaja, a sadrži odredbe koje su u skladu s direktivama o javnoj nabavi Europske unije.

Člankom 12. stavka 1. točke 1. ZJN 2016 propisani su pragovi za koje se odredbe ZJN 2016 ne primjenjuje u postupcima nabave roba, usluga i radova.

Sukladno članku 15. stavku 2. ZJN 2016. za procijenjene vrijednosti nabave ispod zakonskog praga naručitelj provodi postupke jednostavne nabave za koju pravila, uvjete i postupke naručitelj utvrđuje općim aktom pri čemu uzima u obzir načela javne nabave te mogućnost primjene elektroničkih sredstava komunikacije. Navedeni opći akt kao i njegove kasnije izmjene naručitelj je obvezan objaviti na internetskim stranicama.

Sukladno navedenom Gradsko vijeće Grada Zadra na sjednici održanoj 25. srpnja 2023. godine donijelo je Pravilnik o provedbi postupaka jednostavne nabave kojim su utvrđena pravila, uvjeti i postupci jednostavne nabave robe, usluga i provedbe projektnih natječaja procijenjene vrijednosti manje od 26.540,00 eura te nabave radova procijenjene vrijednosti manje od 66.360,00 eura.

Prilikom utvrđivanja Nacrta prijedloga Pravilnika o provedbi postupaka jednostavne nabave cilj je bio postići učinkovitiju provedbu postupaka jednostavne nabave, ekonomičnije i svrhovitije trošenje proračunskih sredstava, podizanje transparentnosti nabave te poticanje tržišnog natjecanja i osiguranje jednakog tretmana svim gospodarskim subjektima koji sudjeluju u postupku jednostavne nabave odnosno poticanje sudjelovanja malog i srednjeg poduzetništva na tržištu nabave. Ovaj cilj želi se postići kroz širu primjenu elektroničkih sredstava komunikacije te provođenje postupaka jednostavne nabave putem aplikacije e-jednostavna nabava koja omogućava gospodarskim subjektima vremenski neograničenu i potpuno besplatnu registraciju u sustav, pristup svim objavljenim dokumentima u postupcima jednostavne nabave te predaju elektroničkih ponuda.

Sukladno članku 11. Zakona o pravu na pristup informacijama *(„Narodne novine“, broj 25/13, 85/15 i 69/22)* s ciljem da se širi krug zainteresiranih osoba s područja Grada Zadra uključi u pripremu konačnog Nacrta Pravilnika o provedbi postupaka jednostavne nabave potrebno je provesti savjetovanje s javnošću. Na taj se način želi upoznati javnost s predloženim Nacrtom i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja Pravilnika i u konačnosti ugrađeno u odredbe Pravilnika.

Nacrt prijedloga Pravilnika javno je objavljen na internetskim stranicama Grada Zadra te je o njemu provedeno savjetovanje s javnošću u trajanju od 30 dana od dana objave odnosno u razdoblju od 24. srpnja do 23. kolovoza 2025.

Nakon provedenog savjetovanja s javnošću Nacrt prijedloga Pravilnika nije upućen Gradskom vijeću na razmatranje i usvajanje jer je iz razloga ekonomičnijeg i svrhovitijeg trošenja proračunskih sredstava te postizanja veće učinkovitije provedbe postupaka jednostavne nabave nastala potreba za njegovim izmjenama.

Ovim Nacrtom prijedloga Pravilnika o provedbi postupaka jednostavne nabave

* umjesto dvije vrste postupaka jednostavne nabave te utvrđenih vrijednosnih pragova predlažu se tri vrste postupaka jednostavne nabave sa slijedećim vrijednosnim pragovima:
* jednostavna nabava procijenjene vrijednosti manje od 5.000,00 eura
* jednostavna nabava procijenjene vrijednosti jednake ili veće od 5.000,00 eura, a manje od 15.000,00 eura (za robe i usluge) odnosno 26.000,00 eura (za radove).
* jednostavna nabava procijenjene vrijednosti jednake ili veće od 15.000,00 eura (za robe i usluge) odnosno 26.000,00 eura (za radova), a manje od 26.540,00 eura (za robe i usluge) odnosno 66.360,00 eura (za radove).

Kako je Nacrt prijedloga o provedbi postupaka jednostavne nabave već bio na savjetovanju s javnošću u trajanju od 30 dana, prema uputama Državnog ureda za reviziju da se donese novi Pravilnik o provedbi postupaka jednostavne nabave do 31.12.2024. godine, a sve sukladno Smjernicama za provedbu postupaka jednostavne nabave Ministarstva gospodarstva i održivog razvoja, Uprave za trgovinu i politiku javne nabave iz rujna 2022., dodatno će se provesti novo savjetovanje u trajanju od još 10 dana od dana objave na internetskim stranicama Grada Zadra.

|  |
| --- |
| **Rok za očitovanje zainteresirane javnosti je zaključno s danom** **16. prosinca 2024. godine.** |
| Adresa e-pošte na koju se šalju očitovanja zainteresirane javnosti:**javna.nabava@grad-zadar.hr** |